4. számú melléklet

**PÁLYÁZATI FELHÍVÁS – Az** **új munkahelyek létrehozásának ösztönzése**

Szentes Város Önkormányzata Képviselő-testületének a gazdaságélénkítésről szóló Rendelete keretében támogatott **„Az** **új munkahelyek létrehozásának ösztönzése”** című pályázati felhívása.

A **pályázat célja,** hogy egyszeri **visszatérítendő kamatmentes** pénzügyi támogatással segítséget nyújtson a Szentes Város közigazgatási területén működő vállalkozók, vállalkozások számára **új munkahelyek létrehozására**.

**I., A pályázat tárgykörei:**

1) **1 millió Ft- 3 millió** Ft kamatmentes kölcsön

Feltétel 1 millió forintonként minimum 1 fő teljes idős (napi 8 órás) foglalkoztatású új munkahely létrehozása vagy minimum 2 fő részmunkaidős (napi 4 órás) új munkahely létrehozása a vállalkozáson belül.

2) **3 millió Ft felett – 6 millió Ft** kamatmentes kölcsön

Feltétel 1 millió forintonként minimum 2 fő teljes idős foglalkoztatású új munkahely létrehozása vagy minimum 3 fő részmunkaidős új munkahely létrehozása a pályázó vállalkozásán belül vagy több vállalkozása esetén összességében.

**II., A pénzügyi támogatás módja:**

A pályázó az új munkavállaló állományba vételét követően negyedévente jogosult benyújtani a kölcsön biztosításához szükséges pénzügyi elszámolást.

Az elszámolásnak tartalmaznia kell az alkalmazási okiratot (munkaszerződés), amelyből egyértelműen azonosíthatónak kell lennie az új munkavállaló személyes adatainak, a fizetésének és a munkaszerződés időtartamára vonatkozó dátumnak.

A fentieken túl csatolni kell a fizetési jegyzék támogatott munkavállalóra vonatkozó részét, illetve átutalás estén az átutalt munkabér igazolását. Nagyon fontos a járulékok befizetésének bizonyítása. Ennek formájaként a pályázónak kérvényeznie kell a vállalkozás köztartozás mentességi nyilvántartásba történő felvételét, illetve az elfogadott felvételről szóló igazolás be kell nyújtania az elszámoláshoz. Kizárólag azon vállalkozás vagy vállalkozó, illetve őstermelő pályázata támogatható, amely vállalkozás, vállalkozónak, illetve kapcsolatvállalkozásoknak, őstermelőknek nincs köztartozása.

A pénzügyi elszámolás sikeressége és a támogatott kölcsön folyósítása csak a feltételek együttes teljesítésével lehetséges.

Az új munkahelyek létrehozásának ösztönzése az alábbiak szerint kerül végrehajtásra. A sikeres pályázatot és a kölcsönösen aláírt szerződést követően, a pályázó minden negyedévet követően jogosult benyújtani a kölcsön biztosításához szükséges pénzügyi elszámolást. A gyakorlati megvalósulás során a pályázónak (munkaadó) az első negyedévben ki kell fizetni (vagy átutalni) az új munkahely után járó bért és járulékokat. A negyedéves pénzügyi elszámolást követően az Önkormányzat (kamatmentes kölcsön formájában) átutalja a pályázónak a negyedév során kifizetett bruttó bér + járulékok összegének az 50%-át. Ezzel teljesül az a kritérium, hogy a pályázónak legalább 50% saját erő és 50% kamatmentes kölcsönből kell megvalósítani a projektet. A bér(ek) + járulékok munkavállaló(k) utáni fizetése, negyedévenkénti pénzügyi elszámolása és az Önkormányzat részéről adandó 50%-kos mértékű kölcsön biztosítása egészen addig történik, amíg a pályázatban leírt, szerződéssel rögzített összeg átutalásra nem kerül. A teljes kamatmentes kölcsön átutalását követő hónap első napjától kezdődik a pályázó visszafizetési kötelezettsége. A kölcsön lejáratának vége az első Önkormányzati kölcsönfolyósítás napjától számított maximum 36 hónap. Ezen időszakon belül kell visszafizetni a kölcsönt és ezen időszakban kell fenntartani a létrehozott munkahelyet.

Amennyiben a támogatott jogszabályi és szerződéses kötelezettségeinek nem tesz eleget, különös tekintettel a fenntartási idő be nem tartására, úgy kamattal növelt visszatérítési kötelezettség terheli, melynek mértéke a jegybanki alapkamat kétszerese. A visszatérítési kötelezettség teljesítésének határideje a kötelezettség fennállásának Önkormányzat általi megállapítását követő 30 nap.

**III., A pályázati alap forrásai:**

A pályázati alapot az alábbi források képezik:

1.) Szentes Város Önkormányzata Képviselő-testülete által a tárgyévi költségvetésben erre elkülönített összeg,

2.) Az alap tárgyévet megelőző évben fel nem használt összege.

3.) Az alap pénzeszközeiből származó kamat és egyéb tőkejövedelem.

4.) Az alap javára teljesített visszafizetések és ezek járulékai.

5.) A pályázati díj összege, amely évente a pályázat kiírásakor kerül meghatározásra.

**IV., A pályázati támogatás biztosítéki formái:**

a) óvadék (pénzbetét, állam által kibocsátott értékpapír)

b) termőföld ingatlan

c) épített ingatlan

d) vagyontárgy (ingóság)

A biztosíték meglétét, tulajdonlását igazoló okmányokat a pályázathoz csatolni kell. Ennek elmaradása esetén a pályázat érdemi elbírálás nélkül elutasításra kerül. Amennyiben a pályázó ingatlanon kívül eső dolgot ajánl fel biztosítékul, úgy a zálogszerződés közjegyzői okiratba foglalásának valamint a nyilvántartásba vételének költségeit a pályázónak viselnie kell. A támogatás elnyerése esetén a támogatott köteles a fedezetül felajánlott ingatlanra, vagy vagyontárgyra vonatkozóan általános vagyonbiztosítást kötni, valamint a támogatás erejéig és idejéig a biztosítás összegét Szentes Város Önkormányzata javára engedményeztetni.

**V., A pályázat benyújtására jogosult:**

Pályázat benyújtására jogosult minden olyan vállalkozás (egyéni ill. társas vállalkozás), aki/amely

1. Szentes város közigazgatási területén bejegyzett székhellyel és/vagy telephellyel rendelkezik,

2. a pályázat benyújtásakor nem áll csőd-, felszámolási vagy végelszámolási eljárás alatt,

3. a pályázat beadásakor lejárt köztartozása nincs,

4. nem pályázhat 5 évig az a vállalkozás aki/amely a már folyósított támogatásból eredő visszafizetési kötelezettségének nem tett eleget, a támogatási célt nem valósította meg, vagy megtévesztően nyilatkozott.

5. Kapcsolt vállalkozások közül csak egy pályázó részesülhet támogatásban.

Fent megnevezett feltételeknek együttesen kell fennállniuk, bármelyik hiánya a pályázat érdemi vizsgálat nélküli kizárását eredményezi a pályázati körből.

**VI., A pályázat benyújtásának tartalmi és formai követelményei:**

A pályázaton való részvétel részletes feltételeit, a pályázat benyújtásának tartalmi és formai követelményeit, a pályázat elbírálásának szempontjait a Pályázati Útmutató (csomag) tartalmazza.

Pályázatot benyújtani cégszerűen aláírt papír alapú formában lehet, **3 példányban** (1 eredeti és 2 másolat) a Szentesi Közös Önkormányzati Hivataltól átvett, letöltött vagy elektronikus postán (e-mail) kapott Pályázati Útmutató csomag alapján. Nem kötelező, de a pályázat gyorsabb elbírálása érdekében ajánlott a komplett pályázat elektronikus postán (e-mailben) történő benyújtása a bocskay@szentes.hu címre.

A pályázati csomag beszerezhető: Szentesi Közös Önkormányzati Hivatal Ipari Park referensénél (6600 Szentes, Kossuth tér 6.), illetve letölthető a [www.szentesinvest.hu](http://www.szentesinvest.hu) honlapról.

**VII., Általános feltételek:**

1. Alaponként - egy fordulóban - egy pályázó csak egy pályázatot nyújthat be.

2. Egy pályázó az adott évben csak egy alapból nyerhet el támogatást.

3. Azok a pályázók, akik 5 éven belül már kétszer részesültek támogatásban, abban az esetben részesülhetnek újból, amennyiben a pályázat benyújtásakor maximum 1 folyamatban lévő, vissza nem fizetett támogatásuk van, illetve forráshiány miatt egyéb pályázat nem kerül elutasításra.

4. Előnyt élveznek azok a pályázók, akik még nem részesültek támogatásban.

5. Pályázónként a kint lévő aktuális támogatás összege együttesen nem haladhatja meg a 8 millió Ft-ot.

**VIII., A pályázat beérkezésének és elbírálásának határideje:**

A pályázat beérkezésének határideje: *a mindenkor érvényes kiírás szerint*

A pályázat beadásának helye/postai címe:

Szentesi Közös Önkormányzati Hivatal, 6600 Szentes, Kossuth tér 6. (212. sz. iroda)

A pályázat benyújtására nyitva álló határidő elmulasztása esetén igazolási kérelemnek nincs helye.

A pályázat keretében egyszeri hiánypótlásra van lehetőség, a hiánypótlásra felszólító levél átvételét

követő 10 naptári napon belül. Ennek elmaradása a pályázatból való kizárást eredményezi. A hiánypótlás határidejének meghosszabbítására nincs mód.

A benyújtott pályázatokat Szentes Város Képviselő-testülete bírálja el és hoz döntést, a mellette működő Tulajdonosi Bizottság javaslatát figyelembe véve.